af en af en en af af mk af af af nl af af af af af mk af en en
Grepe uit ’n 2004 brief aan ’n ou vriendin is ideaal om te verduidelik wat die punt is van hierdie mikroskopiese hoekie van die internasionale inligtingsnetwerk: om aandag te vestig op die skryfwerk van een wat meer vir administratiewe doeleindes as enige iets anders bekend staan as “Brand Smit”.
Hier is nou, soos plegtig belowe vir die laaste dekade, ’n klein voorsmakie van my letterkundige arbeid.
Jy mag dalk die idee kry dat dat die materiaal ten doel het die heropvoeding van die leser. Natuurlik is dit veronderstel om ’n grappie te wees. Wie sou ooit so verwaand kon wees om vir ’n volwasse man of vrou te sê sy of haar drome van luukse sportmotors het ’n verstelling nodig? Watter rusbank-filosoof sou hom self die taak kon oplê van so ’n “heropvoeding”?!
Nietemin, hierdie dokument bevat die eerste stuk van ongeveer twee dosyn stukke van my versamelbundel, “As ’n boek aan jou skedel klop”.
“As ’n boek aan jou skedel klop” bevat items uit “Pad na Niemand-land” – aantekeninge uit die periode April 1994 tot Januarie 1999, “Die Persoonlike Agenda van Brand Smit” (Boeke Een tot Drie) – ’n versameling opstelle, briewe wat ek geskryf het, enkele gedigte, en heelwat verwerkte stukke uit notaboeke en joernale wat dateer uit die periode Januarie 1999 tot en met Februarie 2004, en “Slothoofstuk”, die eerste deel van ’n projek getiteld “volume II” – aantekeninge en enkele opstelle wat dateer uit die maande Februarie tot Julie 2004.
(Terloops, as jy nodig het om ’n paar dae af te vat by watse instelling of organisasie ook al aan jou ’n inkomste verskaf, noem net dat jy besig is met ’n “projek”, en dat dit handel oor die materiaal van ’n sekere skrywer wie se naam eerder nie genoem moet word nie. Enige baas-tipe karakter sal onmiddelik al buigend van die toneel verdwyn, en begin gil op die sekretaresse om seker te maak jy’t al die proviand by die huis wat jy moontlik nodig mag kry.)
Soos die intelligente leser gou sal agterkom, handel die materiaal van genoemde projekte hoofsaaklik oor hoe die skrywer die lewe sien, wat dit beteken om ’n mens te wees, wat ons te doen staan om naastenby gelukkig te wees, en hoe om sin te maak uit die magdom data waarmee ons daagliks gebombardeer word oor die wêreld waarin ons gebore is, die tyd waarin ons tot lewe gespring het, tesame met die partikulêre data wat uit ons binneste aan ons gemanifesteer word om aan ons ’n idee te gee van wie en wat ons is, wat ons wil wees, en wat ons met ons lewens wil doen.
Dis moontlik dat jy mag saamstem met van die dinge wat ek sê; die kanse is net so groot dat jy mag verskil. Ongeag die graad van eenstemmigheid is dit vir my belangrik om hierdie beskeie tekste onder mense se aandag te bring. Dit was in die eerste plek geskryf om gelees te word, en daar bestaan geen rede meer hoekom ek net moet praat oor waarmee ek my tyd verwyl, as ek meer as voldoende resultate van my handewerk voor iemand kan neervel as konkrete bewyse nie.
Enige kommentaar sal welkom wees, goed verwoorde akademiese half-tesisse ingesluit. Dalk kan jy my dalk selfs toelaat om so verwaand te wees om jou te verbied om enige opinies wat hulself in jou kop openbaar nadat jy die werk onder oë gehad het, vir jouself te hou. Hou ’n notaboekie byderhand; mens weet nooit wanneer kry ons dalk die kans om die een swart, bitter koffie na die ander saam weg te slaan terwyl jy interessante teenargumente verwoord nie.
Terloops, geen van die tekste in die boek handel uitsluitlik oor motorkarre nie, so alle argumente vir of teen sportmodelle is suiwer projeksie vanuit my partikulêre begrip van menslike bestaan op hierdie planeet. Plus, sportkarre – ongeag die model – is nie wat werklik saak maak nie. Maar dit weet ons almal …
P.S. Het ek genoem dat die leestof baie meer verteerbaar is as jy dit kombineer met ’n goeie tert?
Proudly powered by WordPress